Document ID: /roh_data/filtered/fineweb-2-filterrobots_roh.jsonl.gz/53445

Il dumber da persunas che va regularmain en baselgia vegn adina pli pitschen. La crisa da corona cun las restricziuns, ha procurà che anc pli paucs parochians e pli paucas parochianas visitan regularmain la sontga Messa.
Visitas a chasa
Las visitas da persunas malsaunas, attempadas e pli veglias tutgan tar la lavur da mintgadi dal plevon sur Peter Aregger. El è responsabel per las plaivs da Vella, Degen, Vignogn e Morissen en Lumnezia.
Sper las persunas privatas visita sur Peter Aregger era ils cussadents e las cussadentas da la chasa da vegls e da tgira a Vella. Là n’aveva el durant la pandemia da corona per pliras emnas però betg dastgà far visitas. L’emprima sontga Messa suenter quai temp ha impressiunà il plevon.
Quai è stà sco Nadal e Pasca ensemen. Suenter quai lung temp puspè celebrar da cuminanza è sta fitg impressiunant.
Per il plevon èsi impurtant d’emprender ord il temp da crisa. Quai temp haja mussà ch’ins stoppia esser pront da tegnair ora ina situaziun difficila e da betg dar si memia spert.